CELEX: 32019D0961
Language: sl
Date: 2019-06-07 00:00:00
Title: Izvedbeni sklep Komisije (EU) 2019/961 z dne 7. junija 2019 o odobritvi začasnega ukrepa, ki ga je Francoska republika sprejela v skladu s členom 129 Uredbe (ES) št. 1907/2006 Evropskega parlamenta in Sveta o registraciji, evalvaciji, avtorizaciji in omejevanju kemikalij (REACH), da bi omejila uporabo in dajanje v promet nekaterega lesa, obdelanega s kreozotom in drugimi snovmi, povezanimi s kreozotom (notificirano pod dokumentarno številko C(2019) 4122) (Besedilo velja za EGP.)

12.6.2019   
               
               
                  SL
               
               
                  Uradni list Evropske unije
               
               
                  L 154/44
               
            
         IZVEDBENI SKLEP KOMISIJE (EU) 2019/961
         z dne 7. junija 2019
         o odobritvi začasnega ukrepa, ki ga je Francoska republika sprejela v skladu s členom 129 Uredbe (ES) št. 1907/2006 Evropskega parlamenta in Sveta o registraciji, evalvaciji, avtorizaciji in omejevanju kemikalij (REACH), da bi omejila uporabo in dajanje v promet nekaterega lesa, obdelanega s kreozotom in drugimi snovmi, povezanimi s kreozotom
         
            
               (notificirano pod dokumentarno številko C(2019) 4122)
            
         
         (Besedilo v francoskem jeziku je edino verodostojno)
         (Besedilo velja za EGP)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (ES) št. 1907/2006 Evropskega parlamenta in Sveta z dne 18. decembra 2006 o registraciji, evalvaciji, avtorizaciji in omejevanju kemikalij (REACH) ter o ustanovitvi Evropske agencije za kemikalije in o spremembi Direktive 1999/45/ES ter o razveljavitvi Uredbe Sveta (EGS) št. 793/93 in Uredbe Komisije (ES) št. 1488/94 ter Direktive Sveta 76/769/EGS in direktiv Komisije 91/155/EGS, 93/67/EGS, 93/105/ES in 2000/21/ES (1) ter zlasti člena 129(2) Uredbe,
         ob upoštevanju naslednjega:
         
                     (1)
                  
                  
                     Francoska republika je z Odlokom z dne 18. decembra 2018 o omejitvi uporabe in dajanju v promet nekaterega obdelanega lesa (v nadaljnjem besedilu: Odlok), ki je bil 11. januarja 2019 objavljen v Uradnem listu Francoske republike, sprejela začasni ukrep v skladu s členom 129(1) Uredbe (ES) št. 1907/2006 (v nadaljnjem besedilu: začasni ukrep), ker je ocenila, da ima utemeljene razloge, da se ji zdi nujno takoj ukrepati za zaščito okolja pred tveganji za vodni in/ali kopenski ekosistem zaradi lesa, obdelanega s snovmi kreozotom (št. CAS 8001-58-9 in št. ES 232-287-5); kreozotnim oljem (št. CAS 61789-28-4; št. ES 263-047-8); destilati premogovega katrana, naftalenskimi olji (št. CAS 84650-04-4; št. ES 283-484-8); kreozotnim oljem, acenaftensko frakcijo (št. CAS 90640-84-9; št. ES 292-605-3); zgornjimi destilati premogovega katrana (št. CAS 65996-91-0; št. ES 266-026-1); antracenskim oljem (št. CAS 90640-80-5; št. ES 292-602-7); olji kislin surovega premogovega katrana (št. CAS 65996-85-2; št. ES 266-019-3); lesnim kreozotom (št. CAS 8021-39-4; št. ES 232-419-1); in alkalnimi ekstraktnimi ostanki (premog) (št. CAS 122384-78-5; št. ES 310-191-5), kot takimi ali v zmesi z eno ali več drugimi snovmi (v nadaljnjem besedilu: obdelan les).
                  
               
                     (2)
                  
                  
                     Začasni ukrep je sestavljen iz prepovedi dajanja v promet in namestitve obdelanega lesa z učinkom od 23. aprila 2019. V skladu z začasnim ukrepom obdelanega lesa ni mogoče ponovno uporabiti niti ga ne sme uporabiti oseba, ki ga je že uporabila. Te prepovedi veljajo ne glede na datum, ko je bil les obdelan.
                  
               
                     (3)
                  
                  
                     Francija je 25. februarja 2019 obvestila Komisijo, 5. marca 2019 pa Evropsko agencijo za kemikalije (v nadaljnjem besedilu: Agencija) in druge države članice o začasnem ukrepu v skladu s členom 129(1) Uredbe (ES) št. 1907/2006.
                  
               
                     (4)
                  
                  
                     Z Odlokom se izjemoma dopušča dajanje v promet in namestitev lesa, obdelanega s kreozotom (št. CAS 8001-58-9; št. ES 232-287-5), za tirne prage, ter dopušča, da imetnik tak les, ki je že bil uporabljen za tirne prage, ponovno uporabi v isti namen za nedoločen čas. Poleg tega se z Odlokom dopušča dajanje v promet in namestitev lesa, obdelanega z navedeno snovjo in namenjenega za električne ali telekomunikacijske drogove za napeljavo, do 23. oktobra 2019, pri čemer lahko nekateri izvajalci pod določenimi pogoji zaprosijo za podaljšanje navedenega roka.
                  
               
                     (5)
                  
                  
                     Komisija je pregledala Odlok ter ustrezne znanstvene in tehnične informacije, ki jih je predložila Francija. Poleg tega je Komisija pristojnim organom držav članic in zainteresiranim stranem dala možnost, da izrazijo svoja stališča o Odloku v okviru sestanka pristojnih organov za registracijo, evalvacijo, avtorizacijo in omejevanje kemikalij (REACH) ter razvrščanje, označevanje in pakiranje (CLP) (v nadaljnjem besedilu: pristojni organi za REACH in CLP), ki je potekal 19. marca 2019.
                  
               
                     (6)
                  
                  
                     Glede na kratek rok, v katerem mora Komisija v skladu s členom 129(2) Uredbe (ES) št. 1907/2006 sprejeti sklep o začasnem ukrepu, mora Komisija sklep utemeljiti predvsem na podlagi informacij, ki jih je predložila Francija.
                  
               
                     (7)
                  
                  
                     Vnos 31 v Prilogi XVII k Uredbi (ES) št. 1907/2006 že prepoveduje dajanje v promet lesa, obdelanega z devetimi snovmi, navedenimi v Odloku, ali zmesi, ki jih vsebujejo, zaradi njihovih znanih rakotvornih učinkov. Poleg tega so se v zvezi z navedenimi snovmi pojavili pomisleki, saj so nekateri njihovi sestavni deli slabo razgradljivi. Kljub temu odstavek 2(b) navedenega vnosa dopušča, da se les, obdelan v industrijskih obratih ali s strani poklicnih uporabnikov v skladu z odstavkom 2(a) navedenega vnosa in ki se ga daje v promet prvič ali je ponovno obdelan na kraju samem, uporablja samo za poklicno in industrijsko uporabo, na primer na železnicah, pri prenosu električne energije in telekomunikacijah, za ograje, za kmetijske namene (npr. koli za podporo dreves) ter v pristaniščih in na vodnih poteh. Poleg tega odstavek 2(c) navedenega vnosa dopušča, da se les, ki je bil obdelan pred 31. decembrom 2002, da v promet rabljenega blaga za ponovno uporabo.
                  
               
                     (8)
                  
                  
                     Z Direktivo Komisije 2011/71/EU (2) je bil kreozot (št. CAS 8001-58-9; št. ES 232-287-5) odobren kot aktivna snov za uporabo v biocidnih proizvodih 8. vrste proizvodov do 30. aprila 2018 na podlagi ocene, da je za proizvode za zaščito lesa, ki vsebujejo kreozot, mogoče pričakovati, da izpolnjujejo zahteve iz člena 5 Direktive 98/8/ES Evropskega parlamenta in Sveta (3). Z Izvedbenim sklepom Komisije (EU) 2017/2334 (4) je bil datum poteka odobritve kreozota za uporabo v biocidnih proizvodih 8. vrste proizvodov odložen do 31. oktobra 2020. Drugih osem snovi, navedenih v vnosu 31 Priloge XVII k Uredbi (ES) št. 1907/2006, ni bilo odobrenih kot aktivne snovi za uporabo v biocidnih proizvodih, prav tako zanje ne veljajo prehodne določbe iz člena 89 Uredbe (EU) št. 528/2012 Evropskega parlamenta in Sveta (5), zato se biocidni proizvodi, ki jih vsebujejo, ne smejo dajati v promet ali uporabljati v Uniji.
                  
               
                     (9)
                  
                  
                     Po vlogah za medsebojno priznavanje treh dovoljenj, ki jih je Švedska izdala za biocidne proizvode, ki vsebujejo kreozot, v skladu z Uredbo (EU) št. 528/2012 je Francija odobrila proizvode, ki jih zajemajo navedene vloge, samo za obdelavo tirnih pragov, vendar je zavrnila odobritev za drugo obdelavo lesa (6). Komisija je v Izvedbenem sklepu (EU) 2018/1297 (7) ugotovila, da je bilo odstopanje Francije od medsebojnega priznavanja upravičeno iz razlogov varstva okolja ter varovanja zdravja in življenja ljudi, kot je določeno v točkah (a) in (c) člena 37(1) Uredbe (EU) št. 528/2012, v povezavi z drugim pododstavkom člena 37(1) navedene uredbe.
                  
               
                     (10)
                  
                  
                     Kljub temu, da je Francija zavrnila odobritev uporabe biocidnih proizvodov, ki vsebujejo kreozot, za namene obdelave lesa, razen za obdelavo tirnih pragov, niti vnos 31 Priloge XVII k Uredbi (ES) št. 1907/2006, če so izpolnjeni pogoji iz odstavka 2(b) navedenega vnosa, niti Uredba (EU) št. 528/2012 ne preprečujeta, da se tak les, obdelan s kreozotom, prvič da v promet ali namesti na ozemlju Francije ali kateri koli les, obdelan s kreozotom pred 31. decembrom 2002, da na trg rabljenega blaga za ponovno uporabo.
                  
               
                     (11)
                  
                  
                     Glede na znanstveno-tehnične elemente, ki jih je navedla Francija, ravni izpostavljenosti, povezane z uporabo lesa, obdelanega s kreozotom, na prostem v stiku z zemljo ali ob namestitvi v sladki ali slani vodi, kakor so to ocenili švedski organi in ANSES za namene dovoljenj za biocidne proizvode, ki vsebujejo kreozot (št. CAS 8001-58-9; št. ES 232-287-5) (8), presegajo predvidene koncentracije brez učinka (PNEC), kar pomeni, da tveganje za take medije okolja ni ustrezno nadzorovano. Francoski ukrep je namenjen varstvu okolja pred posledičnim tveganjem. Vendar pa ravni izpostavljenosti, povezane s tirnimi pragovi, ki se uporabljajo na prostem in ne prihajajo v stik z zemljo ter niso nameščene v sladki ali vodi soli, ne presegajo ustreznih vrednosti PNEC. Da bi v čim večji meri časovno omejili vplive na okolje zaradi takšne uporabe obdelanega lesa, bi bilo treba ukrep, ki ga je sprejela Francija, šteti za nujnega v smislu člena 129(1) Uredbe (ES) št. 1907/2006. Francoske odločitve o neodobritvi ustreznih biocidnih proizvodov za obdelavo lesa, razen obdelave tirnih pragov, ki jih je Komisija utemeljila z Izvedbenim sklepom (EU) 2018/1297, bodo svoje zaščitne učinke začele kazati po 23. aprilu 2019. Vendar pa bodo tveganja, povezana z uporabo takega obdelanega lesa, še naprej delno prisotna, če se tak obdelan les še vedno lahko da v promet in namesti na francosko ozemlje, potem ko je bil obdelan zunaj francoskega ozemlja. Zato je nujno treba omejiti tako dajanje v promet in namestitev v istem časovnem obdobju, in sicer od 23. aprila 2019.
                  
               
                     (12)
                  
                  
                     Zato se začasni ukrep lahko šteje za upravičenega v skladu s členom 129(1) Uredbe (ES) št. 1907/2006 v zvezi z lesom, obdelanim s kreozotom (št. CAS 8001-58-9; št. ES 232-287-5).
                  
               
                     (13)
                  
                  
                     Francija je tudi navedla, da izračun izpeljane ravni z minimalnim učinkom (DMEL) za kreozot, za katerega ni mogoče določiti praga, v skladu s smernicami Agencije ustreza tveganju za delavce 10– 5 ter da je v skladu z oceno, ki jo je Švedska pripravila v okviru Uredbe (EU) št. 528/2012, tveganje za potrošnike zanemarljivo.
                  
               
                     (14)
                  
                  
                     Na podlagi dodatnih znanstvenih in tehničnih informacij, ki jih je predložila Francija, je osem snovi, razen kreozota, iz vnosa 31 Priloge XVII k Uredbi (ES) št. 1907/2006 podobnih kreozotu zaradi podobnega kemičnega, toksikološkega in ekotoksikološkega profila njihovih sestavin, tako da so tveganja za okolje zaradi uporabe katerega koli lesa, obdelanega s katero koli od navedenih snovi, podobna. Zato se začasni ukrep lahko šteje za upravičenega v skladu s členom 129(1) Uredbe (ES) št. 1907/2006 tudi v zvezi z lesom, obdelanim s katero koli od navedenih snovi.
                  
               
                     (15)
                  
                  
                     Odlok nalaga obveznosti za obdelavo odpadkov iz obdelanega lesa. Ker odpadki niso snov, zmes ali izdelek v smislu člena 3 Uredbe (ES) št. 1907/2006, Komisija meni, da določbe odloka, ki določa take obveznosti, vključno s tem, da so takšni odpadki opredeljeni kot nevarni, ne spadajo v področje uporabe tega sklepa.
                  
               
                     (16)
                  
                  
                     Ker začasni ukrep vključuje omejitev dajanja v promet ali uporabe snovi, tudi če ta izpolnjuje zahteve iz Uredbe (ES) št. 1907/2006, zlasti zahteve iz vnosa 31 Priloge XVII k navedeni uredbi, je v členu 129(3) navedene uredbe določeno, da mora Francija postopek Unije za sprejetje omejitve sprožiti tako, da Agenciji v treh mesecih po datumu tega sklepa predloži dokumentacijo v skladu s Prilogo XV (v nadaljnjem besedilu: dokumentacija iz Priloge XV). Navedena dokumentacija iz Priloge XV bi morala utemeljiti tudi morebitne predloge za odstopanja v skladu z začasnim ukrepom in zagotoviti oceno tveganja za zdravje ljudi.
                  
               
                     (17)
                  
                  
                     Zato bi bilo treba začasni ukrep odobriti.
                  
               
                     (18)
                  
                  
                     Glede na rok iz člena 129(3) Uredbe (ES) št. 1907/2006 za začetek postopka Unije za sprejetje omejitve s predložitvijo dokumentacije Agenciji ter da se zagotovi dovolj časa za odločitev, ki jo je treba sprejeti v skladu s členom 73(2) Uredbe (ES) št. 1907/2006, bi moralo dovoljenje veljati 27 mesecev.
                  
               
                     (19)
                  
                  
                     Ta sklep v ničemer ne vpliva na sklep Komisije v skladu s členom 73 Uredbe (ES) št. 1907/2006, če so pogoji iz člena 68 navedene uredbe izpolnjeni.
                  
               
                     (20)
                  
                  
                     Ta sklep je v skladu z mnenjem odbora, ustanovljenega po členu 133 Uredbe (ES) št. 1907/2006 –
                  
               SPREJELA NASLEDNJI SKLEP:
         
            Člen 1
            
               1.   Ob upoštevanju odstavka 2 se začasni ukrep v zvezi z omejitvijo uporabe in dajanja v promet nekaterega obdelanega lesa (v nadaljnjem besedilu: začasni ukrep), ki ga je Francija 25. februarja 2019 priglasila Komisiji, dovoli za obdobje 27 mesecev od datuma začetka veljavnosti tega sklepa.
            
            
               2.   Če pred datumom iz odstavka 1 nastopi eden od naslednjih primerov, odobritev preneha veljati na datum, ki nastopi prej:
               
                           (a)
                        
                        
                           če postopek Unije za sprejetje omejitve, sprožen v zvezi z začasnim ukrepom, izhaja iz spremembe Priloge XVII k Uredbi (ES) št. 1907/2006, datum, ko se uveljavi navedena sprememba;
                        
                     
                           (b)
                        
                        
                           šest mesecev po tem, ko se postopek Unije za sprejetje omejitve, sprožen v zvezi z začasnim ukrepom, zaključi, ne da bi Komisija predlagala osnutek omejitve.
                        
                     
         
         
            Člen 2
            Ta sklep je naslovljen na Francosko republiko.
         
         
            V Bruslju, 7. junija 2019
            
               
                  Za Komisijo
               
               Elżbieta BIEŃKOWSKA
               
                  Članica Komisije
               
            
         
         
            (1)  UL L 396, 30.12.2006, str. 1.
         
            (2)  Direktiva Komisije 2011/71/EU z dne 26. julija 2011 o spremembi Direktive 98/8/ES Evropskega parlamenta in Sveta za vključitev kreozota kot aktivne snovi v Prilogo I k Direktivi (UL L 195, 27.7.2011, str. 46).
         
            (3)  Direktiva 98/8/ES Evropskega parlamenta in Sveta z dne 16. februarja 1998 o dajanju biocidnih pripravkov v promet (UL L 123, 24.4.1998, str. 1).
         
            (4)  Izvedbeni sklep Komisije (EU) 2017/2334 z dne 14. decembra 2017 o odlogu datuma izteka odobritve kreozota za uporabo v biocidnih proizvodih 8. vrste proizvodov (UL L 333, 15.12.2017, str. 64).
         
            (5)  Uredba (EU) št. 528/2012 Evropskega parlamenta in Sveta z dne 22. maja 2012 o dostopnosti na trgu in uporabi biocidnih proizvodov (UL L 167, 27.6.2012, str. 1).
         
            (6)  Sklepi FR-2017-0034, FR-2017-0035 in FR-2017-0036, vsi datirani 23. aprila 2018 in utemeljeni na ugotovitvah ocene s strani francoske agencije (Agence nationale de sécurité sanitaire de l'alimentation, de l'environnement et du travail, ANSES) z dne 19. maja 2017, nadomeščeni z ugotovitvami ocene s strani ANSES z dne 30. maja 2018.
         
            (7)  Izvedbeni sklep Komisije (EU) 2018/1297 z dne 25. septembra 2018 o odstopanju Francije od medsebojnega priznavanja dovoljenja za biocidne proizvode, ki vsebujejo kreozot, v skladu s členom 37 Uredbe (EU) št. 528/2012 Evropskega parlamenta in Sveta (UL L 243, 27.9.2018, str. 19).
         
            (8)  Na podlagi poročila generalnega sveta za okolje in trajnostni razvoj (Conseil général du l'environnement et du développement durable, Evaluation des impacts d'une interdiction d'utilisation de la créosote en France št. 010963-01, maj 2017) (http://cgedd.documentation.developpement-durable.gouv.fr/documents/cgedd/010963-01_rapport.pdf).